Jenshyung a̱tuk Ladi ka,
a̱wot mman ta̱m na si̱ tung dundung nang nyinyiit hu shya̱ di̱ nyim,
mat ba̱ fwuong a̱wun a̱cha̱chet A̱yahudawa ba.
A̱wot Yesu si̱ bai a̱ ba̱ yong ma̱ng a̱mba!
A̱ si̱ nyia̱ “Swat nyinyang ku shya̱ dundung ma̱ng a̱nyin!”
Nang gu nhyia̱ a̱nia a̱ni,
a̱ si̱ tak ma̱ng a̱mba mbwak nggu na ma̱ng a̱gbang tsi̱ntsa̱u nggu wu.
Mman ta̱m na si̱ gwai ba̱t nang ba̱ ndi A̱tyoli Yesu a̱ni!
A̱wot Yesu si̱ bu nyia̱ ma̱ng a̱mba,
“Swat nyinyang ku shya̱ ma̱ng a̱nyin!
Ma̱nang A̱tyia̱ wu nta̱m nung a̱ni;
ma a̱nia wa,
n ma nta̱m nyin!”
Nang gu nhyia̱ a̱nia a̱ni,
a̱ si̱ hyiap mba swuan.
A̱ si̱ nyia̱,
“Nyi san A̱za̱za̱rak Ntswa wu!
Ka̱ nyi chi a̱yin a̱bun nggu wu,
á̱ ma na chi nggu ndyo.
A̱tyu nang nyi ba̱ng gu a̱bun nggu wu a̱ni,
á̱ na ba̱ng nggu ndyo.”
A̱tyo nyiung mi̱ mman ta̱m swak ma̱ a̱feang na Toma,
a̱ ku byia̱ a̱lyoot nggan nang á̱ bu ngyei “A̱hyaai ka” a̱ni;
ku shya̱ ma̱ng a̱mba nang Yesu ku mbai a̱ni bah.
Nang á̱kum mman ta̱m ka n tak ma̱ng a̱nggu a̱ni,
“Zi̱ li A̱tyoli nzi̱t wu a̱ni!”
Toma si̱ nyia̱ ma̱ng a̱mba,
“Ka̱ n di a̱bubwong nkusa ba di̱ mbwak nggu na;
n si̱ bu nsak ga̱swuong nung ji bah;
a̱wot n si̱ bu nsak bwak da̱ a̱gbang tsi̱ntsa̱u nggu wu bah;
n na nwuak a̱chuchuk bah!”
Nang mam a̱ni̱nai nswak a̱ni,
nang mman ta̱m nggu na bu shya̱ a̱mali ka,
ba̱ nyim á̱pyia̱ mba á̱ tyia̱,
nang Toma shya̱ dundung ma̱ng a̱mba.
A̱wot nang nyinyiit na shya̱ di̱ nyim,
Yesu si̱ bai a̱ ba̱ yong ma̱ng a̱mba!
A̱ si̱ nyia̱,
“Swat nyinyang ku shya̱ dundung ma̱ng a̱nyin!”
A̱jawa Yesu si̱ nyia̱ ma̱ng Toma,
“Tyia̱ ga̱swuong ang ji,
a̱wot a nwuan mbwak nung na.
Neap bwak ang hu a tyia̱ mi̱ tsi̱ntsa̱u nung ji.
Yok,
but mi̱ fwuo bah;
nwuak a̱chuchuk!”
Toma si̱ nyia̱ ma̱ng a̱nggu,
“A̱tyoli nung ma̱ng A̱gwaza nung!”
Yesu si̱ bu nyia̱ ma̱ng a̱nggu,
“A nwuak fwuo mat nang a ndi nung wa a̱ni a?
Á̱niet a̱li̱ba̱rka bya yet á̱si̱ ba̱ nwai li nung;
a̱mgba̱m ma̱ng a̱nia ba̱ si̱ nwuak fwuo da̱ nung a̱ni.”
Yesu ku nyia̱ nkyang a̱ga̱de ma̱ a̱di̱di̱t nang gu nshya̱ ma̱ng mman ta̱m nggu na,
á̱ lyuut na mi̱ ta̱ka̱da huni bah.
A̱mgba̱m ma̱ng a̱nia,
á̱ lyuut nkyang nani da̱nian nyi ka nwuak a̱chuchuk nang Yesu wa ngyet Kristi,
A̱tyu nang A̱gwaza kup gu tyok a̱ni,
ma̱ng Nggwon A̱gwaza;
a̱wot mami nwuak fwuo nyin hu da̱ nggu,
nyi ka shya̱ swuan mami a̱lyoot gu.